钦定古今图书集成/明伦汇编/官常典/第008卷 > 《烝民八章》
## 钦定古今图书集成/明伦汇编/官常典/第008卷 > 《烝民八章》

〈朱注〉宣王命樊侯仲山甫筑城于齐，而尹吉甫作《诗》以送之。

天生烝民，有物有则。民之秉彝，好是懿德。天监有周，
昭假于下。保兹天子，生仲山甫。〈赋也〉

仲山甫之德，柔嘉维则。令仪令色，小心翼翼。古训是
式，威仪是力。天子是若，明命使赋。〈赋也〉

《王命仲山甫》：“式是百辟。缵戎祖考，王躬是保。出纳王
命，王之喉舌。赋政于外，四方爰发。”〈赋也〉

肃肃王命，仲山甫将之。邦国若否，仲山甫明之。“既明
且哲，以保其身。夙夜匪解，以事一人。”〈赋也〉

人亦有言：“柔则茹之，刚则吐之。维仲山甫，柔亦不茹，
刚亦不吐。不侮矜寡，不畏彊御。”〈赋也〉

人亦有言：“德𬨎如毛，民鲜克举之。我仪图之，维仲山
甫举之。爱莫助之，衮职有阙，维仲山甫补之。”〈赋也〉
仲山甫出祖，“《四牡》业业。征夫捷捷，每怀靡及。四牡彭
彭，八鸾锵锵。王命仲山甫，城彼东方。”〈赋也〉

四牡骙骙，八鸾喈喈。仲山甫徂齐，式遄其归。吉甫作
诵，穆如清风。仲山甫永怀，以慰其心。〈赋也〉